text: Sønderjyske snupper endnu en sejr over Aalborg
  27 marts 2014 kl. 21.13
  Sønderjyske vandt 4-1 på udebane over Aalborg og kom dermed foran med 2-0 i kampe i semifinaleserien.
  Når DM-finalerne i ishockey skal afgøres senere på foråret, så ligner Sønderjyske efterhånden en sikker finalist.
  Torsdag aften vandt Sønderjyske med 4-1 på udebane over Aalborg, som også havde tabt den første kamp i semifinaleserien, hvor der spilles bedst af syv kampe. Sønderjyske fører nu med 2-0 i kampe.
  Thomas Spelling bragte Sønderjyske på sejrskurs i slutningen af første periode. Og Thomas Spelling fordoblede også føringen i anden periode, hvor også Daryl Andrews var med til at fjerne spændingen i opgøret med 3-0-scoringen.
  Aalborgs Matt Pope fik reduceret til 1-3 i tredje periode, men udeholdets Steffen Frank cementerede sejren fem minutter før tid foran de 1963 tilskuere.
  I den anden semifinale tager Frederikshavn imod Herning fredag aften. Herning fører den serie med 1-0 i kampe.
  